ئیلهام ئەحمەد ، سەرۆکی دەستەی جێبەجێکاری ئەنجوومەنی سووریای دیموکرات
رووداو - هەولێر
سەرۆکی دەستەی جێبەجێکاری ئەنجوومەنی سووریای دیموکرات دەڵێت، بەرپرسانی بەڕێوەبەرایەتی خۆسەر بە ناچاری روویان لە مۆسکۆ و دیمەشق کردووە تاوەکو لە پاراستنی ناوچەکانی ژێر دەسەڵاتیاندا یارمەتیان بدەن.
ئیلهام ئەحمەد لەو بارەوە بە میدیای ئەمریکی راگەیاندووە، "ئێمە نە ئەم سیناریۆیەمان بەلاوە باشە و نە حەزمان لێیەتی. ئەگەر هێز بدەینە رژێم لە سەر سنوورەکانمان، ئەوە بە شکست بۆ ئەو پڕۆژە دیموکراسییە دادەندرێت کە توانیمان بونیادی بنێین. ئێمە ناچارکراین یان تانک و بۆردوومانی ئاسمانیی تورکیا قبووڵ بکەین یان هێزەکانی رژێم لە سەر سنوور لە نێوان ئێمە و تورکیادا جێگیر بکەین".
دەربارەی هەبوونی سوپای سووریا لە سەر سنووری نێوان هەسەدە و تورکیا، سەرۆکی دەستەی جێبەجێکاری ئەنجوومەنی سووریای دیموکرات گوتی، "ئەمە دواین شتە کە دەمانەوێت بیبینین، چونکە دەمانەوێت لە کارکردن لەسەر پڕۆژە دیموکراسییەکەمان بەردەوام بین".
ئیلهام ئەحمەد دەربارەی کاریگەرییەکانی بڕیاری سەرۆکی ئەمریکا بۆ کشانەوەی هێزەکانی لە سووریا قسەی کرد و گوتی، "لەژێر رۆشنایی کشانەوەی کتوپڕی ئەمریکیدا، بەو جۆرە خۆمان دەبینین کە گۆشەگیر دەبین. مەبەستم ئەوەیە، دەبێت چارەسەر بۆ خەڵکی خۆمان بدۆزینەوە. هەربۆیە قسەمان لەگەڵ رووسەکاندا کرد و داوامان لێکردن ئەم پەیامە بگەیێننە رژێمی ئەسەد".
سەرۆکی دەستەی جێبەجێکاری ئەنجوومەنی سووریای دیموکرات گوتی، پەیامەکە ئەوەبوو، ئەگەر رووسیا رێگە بە هێزە سەربازییەکانی حکومەتی سووریا بدات لە سەر سنوور جێگیر بکرێن، ئەو هەنگاوە دەبێتە هۆی وەستاندنی هەڕەشەکانی تورکیا.
ئیلهام ئەحمەد گوتیشی، "لەژێر رۆشنایی کشانەوەی ئەمریکادا، گرنگترین بابەت بۆ ئێمە بریتییە لەوەی گەرەنتی و دڵنیاییمان پێبدرێت کە ناوچەکەمان لە لایەن هیچ کەسێکەوە هێرشی ناکرێتە سەر و هاوبەشەکانی ئەمریکا لە لایەن هیچ کەسێکەوە رووبەڕووی کوشتار نابنەوە".